必竟恁地歌
作者：白玉蟾
朝代：宋

paragraphs: 我生不信有神仙，亦不知有大羅天。
那堪見人說蓬萊，掩面却笑渠風顛。
七返還丹多不實，往往將謂人虛傳。
世傳神仙能飛昇，又道不死延萬年。
肉既無翅必墜地，人無百歲安可延。
滿眼且見生死俱，死生生死相循旋。
翠虛真人與我言，他所見識大不然。
恐人緣淺賦分薄，自無壽命歸黄泉。
人身只有三般物，精神與氣常保全。
其精不是交感精，廼是玉皇口中涎。
其氣即非呼吸氣，乃知却是太素煙。
其神即非思慮神，可與元始相比肩。
我聞其言我亦怖，且怖且疑且擎拳。
但知即日動止間，一物相處常團圓。
此物根蒂乃精氣，精氣恐是身中填。
豈知此精此神氣，根於父母未生前。
三者未常相返離，結爲一塊太無邊。
人之生死空自爾，此物湛寂何傷焉。
吾將矍然以自思，老者必不虛其言。
是我將有可愛業，渠必以此示言詮。
開禧元年中秋夜，焚香跪地口相傳。
朅爾行持三兩日，天地日月軟如綿。
忽然嚼得虛空破，始知鍾呂皆參玄。
吾之少年早留心，必不至此猶塵緣。
且念八百與三千，雲鶴相將來翩翩。